Newton het die Swaartekragwet geformuleer asook die Wette van Beweging. Hy het ook baie deurslaggewende bydraes tot die wiskunde, astronomie en fisika gelewer.
Newton was van mening dat daar twee sleutelbronne vir kennis is – een soos weergegee in die Bybel en die ander soos wat dit deur die natuur weerspieël word.
Charles Babbage (1792 – 1871), die vader van die moderne rekenaarwetenskap, het die wêreld as ‘n groot rekenaar beskryf en God as die groot programmeur. Babbage was eintlik ‘n wiskundige en het wiskunde as die beste voorlopige voorbereiding vir alle ander vertakkinge van die menslike kennisveld beskou. Hy het geglo dat die bestudering van die natuur met sy wetenskaplike presisie ‘n nodige en onontbeerlike voorbereiding vir die interpretasie en begrip vir hul getuienis van die wysheid en goedheid van die Hemelse Outeur was.
Matthew Fontaine Maury is die vader van oseanografie. Hy was die eerste persoon wat skeepsroetes regoor die wêreld gekarteer het en ‘seelane’ daargestel het.
Dit was ‘n reuse bydrae tot die veiligheid van seereise en het die tyd wat skepe op die see spandeer het, drasties verminder.
Geïnspireer deur die Skrif, bv. Ps 8:8 wat praat van die “visse in die see, en alles wat swem in die oseane”, het hy sistematies inligting van vloot- en handelskepe oor die seestrome, weerpatrone, winde, ens. ingesamel.
Hy het die lê van elektriese kabels onder die oseaan om die stuur van boodskappe te bespoedig, moontlik gemaak.
’n Geskikte filosofiese basis om die heelal te ondersoek, was nodig en slegs die Christendom met sy geloof in die Skepping kon daardie basis verskaf. Die Skepper het sekere wette vir die mens en die natuurlike wêreld daargestel. ‘n Geskape heelal moet tog ‘n ontwerp, orde en doel hê.
Deurdat die mens sy geskape, rasionele rede gebruik, sou hierdie geordende heelal op ‘n rasionele manier bestudeer moes word om die wette daaragter te ontdek. Die moderne wetenskap is op die aanname van die wetenskaplike wette gebaseer. Die morele wette wat deur die Skepper gegee is, het die etiese basis vir hierdie wetenskap verskaf.